text: БСП и ГЕРБ започнаха с изненадите за евровота | Новините в България
  Три дни преди да изтече крайният срок за регистрация на евролистите БСП и ГЕРБ направиха изненадващи размествания в тях и сюрпризираха партийците си.
  Вицепремиерът и министър на външните работи Ивайло Калфин поведе червената листа и в последния момент измести досегашния евродепутат Кристиян Вигенин. Решението е било взето от изпълнителното бюро на партията вчера, обясни говорителят на социалистите Корнелия Нинова. Окончателната подредба на останалите претенденти ще стане ясна днес на пленума на партията.
  Нинова не даде подробности защо някогашният съветник на президента Първанов е бил предпочетен пред Вигенин, но намекна, че това е личният избор на лидера Сергей Станишев. Калфин се ползвал с изключителен авторитет, вещ е в европейската тема, добре приет в държавите от ЕС, изреди предимствата му Нинова. Това обаче не означавало, че Вигенин не се е справил добре като евродепутат. Напротив - той получил висока оценка за дейността си от Станишев и не бил криктикуван за нищо, допълни говорителката.
  Изборът на Станишев силно притесни червените депутати. "Цялата ПГ е учудена, не знаем каква е целта Калфин да е водачът", коментираха те. Според някои шефът на МВнР, който е от квотата на социалдемократите на изключения от групата Николай Камов, не е разпознаваема фигура. Други предположиха, че Станишев е предпочел Калфин, за да може по-късно БСП да го номинира за еврокомисар.
  По непотвърдени данни на второ място ще се нареди Меглена Плугчиева, а на трето и четвърто Илияна Йотова и Кристиян Вигенин. Петото и шестото са отредени за сегашните евродепутати Атанас Папаризов и Евгени Кирилов, които все още не са казали дали ще участват при такова разпределение на местата. Спряганата за ЕП Татяна Дончева вероятно ще отпадне от евролистата на червените.
  ГЕРБ заложи на две изненади. Първата е присъствието на Емил Стоянов - брат на експрезидента Петър Стоянов, на избираемото четвърто място. Лидерът на партията Бойко Борисов обясни, че Стоянов е бил предложен от сдружение ГЕРБ заради особени заслуги към културата.
  Другата изненада е отсъствието на сегашния евродепутат Николай Младенов. Според Борисов Младенов е имал право на избор и е предпочел да участва в изпълнителната власт след вота за национален парламент. Столичният кмет обясни, че за него е предвиден ключов министерски пост, ако ГЕРБ състави правителство.
  На първите две места в листата са досегашните евродепутати Румяна Желева и Владимир Уручев. На трето място е Илиана Иванова, която е магистър по международни финанси. Пета е Мария Неделчева - асистент-професор в Института по политически науки в Бордо, Франция. Борисов обяви, че очаква ГЕРБ да спечели 7-8 евродепутати.
  -----------ОБЕЩАНИЕ
  Кметът на София обяви, че няма да се кандидатира за депутат. "Ако Станишев продължава да иззема функциите ми, наистина ще стана премиер, за да си довърша работата", разясни бъдещата си стратегия Борисов. И допълни, че е станал лидер на ГЕРБ заради Румен Петков. Генералът бе категоричен, че е по-добре да си с Иван Костов, отколкото началник да ти е Доган. "Комунистите са си комунисти, на черното казват бяло, а на вълка, че е куче. Те са манипулатори и затова са оцелели", заяви Борисов.